Ainoaan käsittelyyn esitellään päiväjärjestyksen 3. asia, valtioneuvoston tiedonanto eduskunnalle 29.5.2015 nimitetyn pääministeri Juha Sipilän hallituksen ohjelmasta. Keskustelu tiedonannosta päättyi 3.6.2015 pidetyssä täysistunnossa. Keskustelussa ovat Antti Rinne Ville Niinistön, Paavo Arhinmäki Jari Myllykosken, Päivi Räsänen Sari Essayahin ja Anna-Maja Henriksson Joakim Strandin kannattamana tehneet ehdotukset epäluottamuslauseen antamisesta valtioneuvostolle. Ehdotukset on monistettuna jaettu edustajille. (Pöytäkirjan liite 3A)
Ehdotuksista on äänestettävä. Ehdotan meneteltäväksi seuraavasti: Ensin äänestetään Paavo Arhinmäen ehdotuksesta Antti Rinteen ehdotusta vastaan, sitten voittaneesta Anna-Maja Henrikssonin ehdotusta vastaan, tämän jälkeen voittaneesta Päivi Räsäsen ehdotusta vastaan ja lopuksi siitä, nauttiiko valtioneuvosto eduskunnan luottamusta.
Lähetekeskustelua varten esitellään päiväjärjestyksen 4. asia. Puhemiesneuvosto ehdottaa, että asia lähetetään liikenne- ja viestintävaliokuntaan.
Arvoisa rouva puhemies! [[Hälinää]] [[Puhemies koputtaa]]
Pyydän salia hiljenemään.
Arvoisa rouva puhemies! Suomi on ikään kuin saari, jossa vienti ja tuonti kulkevat pääosin meriteitse. Suomenlahdella on vilkas alusliikenne, joka lisää onnettomuusriskiä siellä. Suomi on siis hyvinkin erikoisessa asemassa moniin muihin maihin verrattuna. Suomi on viennistä riippuvainen maa. On toki tärkeää, että vastuurajoitusten määrää korotetaan, [[Hälinää]] [[Puhemies koputtaa]] mikä taas heijastuu varustamoiden vastuuvakuutusten vakuutusmaksuihin. Toivottavasti nyt tässä hallituksen esityksessä esitetyillä korotuksilla ei kuitenkaan vaaranneta ja heikennetä Suomen kilpailukykyä ja vientiä ulkomaille samalla, kun vastuurajojen korottaminen merkitseekin todella myönteistä kehitystä mahdollisen vahingon kärsijän kohdalta.
Lähetekeskustelua varten esitellään päiväjärjestyksen 5. asia. Puhemiesneuvosto ehdottaa, että asia lähetetään hallintovaliokuntaan.
Ensimmäiseen käsittelyyn esitellään päiväjärjestyksen 6. asia. Käsittelyn pohjana on sivistysvaliokunnan mietintö SiVM 1/2015 vp. Nyt päätetään lakiehdotuksen sisällöstä.
Arvoisa rouva puhemies! Me jo sivistysvaliokunnassa olemme ahkeroineet tässä hallitusneuvotteluidenkin käydessä. Kyse on hyvin teknisestä asiasta, lukiolain pienestä korjauksesta, joka meillä käsittelyssä sivistysvaliokunnassa oli. Voimassa oleva lukiolaki lähtee siitä, että hakumenettelystä säädetään erikseen, ja tämä on aiheuttanut sen, että säädöksen sanamuoto ei ole mahdollistanut asetuksen antamista. Näin ollen hallitus on antanut esityksen 3/2015, jossa ehdotetaan sanamuodon mukaan, että hakumenettelystä lukiolaissa [[Hälinää]] [[Puhemies koputtaa]] tarkoitettuun koulutukseen voidaan säätää valtioneuvoston asetuksella. Eli näin päästään siihen tilanteeseen, mikä on ollut itse asiassa tavoite jo tätä lakia säädettäessä.
Ensimmäiseen käsittelyyn esitellään päiväjärjestyksen 7. asia. Käsittelyn pohjana on talousvaliokunnan mietintö TaVM 1/2015 vp. Nyt päätetään lakiehdotusten sisällöstä.
Arvoisa rouva puhemies! Talousvaliokunta puoltaa lakiehdotusten hyväksymistä muuttamattomina. Esityksen tavoitteena on saattaa voimaan täsmennykset laajaan luottolaitosten ja sijoituspalveluyritysten kriisinratkaisua koskevaan sääntelyyn. Muutosesitykset liittyvät talletussuojadirektiivin täytäntöönpanoon ja kriisinratkaisudirektiivin soveltamisalan täsmentämiseen. Ehdotetut muutokset ovat pääosin uuden EU-sääntelyn edellyttämiä, ja ne tulee saattaa voimaan 3. heinäkuuta 2015 mennessä. Valiokunta pitää ehdotettuja muutoksia perusteltuina ja tarkoituksenmukaisina.